පස්සර කිරි එකතු කිරීමේ මධ්‍යස්ථානයේ කිරි ගෙන යෑමට මිල්කෝ ආයතනයෙන් දින හතරක් තිස්සේ බවුසරය නොපැමිණීම නිසා කිරි ලීටර් 1000 ක් පමණ ප්‍රයෝජනයට ගැනීමට නොහැකිව ඇති බව එහි කළමනාකරු ආර්. එම්. කේ. ආර්. බණ්ඩාර මහතා පැවසීය.ආයතනයේ කිරි ලීටර් 7800 ක් පමණක් ගබඩා කර තබාගැනීමට ශීතකරණ තිබෙන නමුත් ගොවීන් ගෙනා කිරි ලීටර් 13872.6 ක් දින හතරක් තිස්සේ ගබඩා කර තැබුවත් එයින් ලීටර් 1000 ක් නරක් වී තිබේ.පෙරේදා (05) කිරි ගොවීන් රැගෙන ආ කිරි ලබාගැනීමට නොහැකි බව එම ආයතනය පැවසූ විට ගොවීන් පශු සම්පත් හා ග්‍රාමීය සංවර්ධන ඇමැති ආරුමුගන් තොණ්ඩමන් මහතාට දැනුම් දුන් පසු එදින සවස අමාත්‍යවරයා බදුල්ලට පැමිණ ගොවීන් හමුවී ප්‍රශ්නයට විසඳුම් ලබා දී තිබෙන බව කිරි ගොවීහු පවසති.මිල්කෝ සමාගමේ සභාපති සුනිල් වික්‍රමසිංහ මහතා පැවසුවේ මිල්කෝ ආයතනයෙන් බවුසරය නොපැමිණීම නිසා ගොවීන්ට සිදුවූ අලාභයට විසඳුම් ලබා දෙන බවත්, ඉදිරියේදී එවැන්නක් සිදුවීමට ඉඩ නොතබන බවත්ය..